Mo tlhamong ya gagwe, Andrey o ne a tlhalosa gore le fa gone a tlotla maikutlo a batho ba bangwe, o lemogile gore tsela e e molemolemo ya go ithuta ka Jesu ke ka go bala nngwe ya dipego di le nnè tsa Efangele. Fa o ka di bala, “o tla ithuta ka botshelo jwa ga Jesu le dithuto tsa gagwe tse di begilweng ke basupi ba ba boneng ka matlho.” Andrey o ne a oketsa ka gore: “Kgang e nngwe gape e ke tshwenyegileng ka yone ke kafa Satane a tlhalosiwang ka gone. Bangwe ba ka tswa ba kgatlhiwa ke go bala dibuka tse mo go tsone Satane a tlhalosiwang e le mogaka, mme tota nna ga di nkgatlhe.” O ne a tlhalosa gore totatota Satane ke sebopiwa se se boikepo le se se nonofileng sa semoya se se neng sa tlhanogela Modimo, mme se tlisetsa batho boikepo, pogo le kutlobotlhoko. Andrey o ne a konela tlhamo ya gagwe ka gore: “Ga ke dumele gore go bala buka eno go tla ntsholegela molemo. Ga se gore ke kgatlhanong le Bulgakov. Mme gone ke bona go le botoka gore ke bale Baebele fa ke batla go ithuta hisitori ya boammaaruri ka Jesu Keresete.”